  Майя Бывальцева Крымысь Судакын «Таврида» арт-кластерын но Москва улосвылысь Солнечногорскын «Территория смыслов» форумын ӵектосъёсъя вожвылъяськонъёслы йылпумъянъёс лэсьтӥзы. Удмуртиысь пыриськисьёс ӵектосъёссэс улонэ пыӵатыны кык грант утӥзы. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортӥз. «Тавридалэн» «Артполяна» дышетон сменаяз мынэм Удмуртиысь йӧскалык театрысь артист Константин Никитин «Студия актерского мастерства «Выжыкыл» ӵектосэныз тодматӥз но сое быдэстыны 590 сюрс манет утӥз. «Территория смыслов» форум улсын ортчем огъяросси вожвылъяськонын Можгаысь Данис Искандаров «Форум сельской молодежи Удмуртской Республики» ӵектосэныз «Развитие социальных лифтов» номинациын 920 сюрс манет басьтӥз. Оглом форуме ньыль улосчиосмы пыриськизы. Удмуртиысь егитъёс «Таврида» арт-кластерлэн куать дышетон сменаяз ветлыны быгато на. «Территория смыслов» форумын ньыль смена чакламын на, одӥгаз соос пӧлысь, «Россия – страна возможностей», делегация 12-тӥ пӧсьтолэзе кошкиз ни. Тегъёс: Мерлык егитъёс Удмуртия вожвылъяськон форум грантъёс  